5 yillik qamoq, tovon puli va unutilmas dard. Aqto‘be fojiasi ishi yakunlandi

Aqto‘bedagi fojia yuzasidan sentabr oyi boshida boshlangan sud jarayoni nihoyasiga yetdi. Aqto‘be oblasti Jinoiy ishlar bo‘yicha tumanlararo ixtisoslashtirilgan sudida avtobus haydovchilari va boshqa sudlanuvchilarga hukm o‘qildi. Sudda jami 5 nafar ayblanuvchiga jazo tayinlandi. Avtobus haydovchilari Tanatov, Qirg‘izboyev va Pernebekovga 5 yilga ozodlikdan mahrum etish jazosi tayinladi. Ular keyingi 7 yil mobaynida yo‘lovchi tashish xizmati sohasida ishlay olishmaydi.
Youtube'da ko‘rish

Mover'da ko‘rish

Bundan tashqari, sudlanuvchilar halok bo‘lgan 52 o‘zbekistonlik uchun ularning oila a'zolariga 2 million tengedan tovon puli to‘lashi belgilandi. Aqto‘beda yonib ketgan avtobusda o‘z o‘g‘illari va nabiralarini yo‘qotgan O‘zbekiston fuqarolari har bir halok bo‘lgan qarindoshi uchun 150 million tengedan talab qilgandi Sudlanuvchilarga nisbatan bunday da'volar 16 nafar da'vogar tomonidan berilgan. Shuningdek, ayrim da'vogarlar sudlanuvchilar uchun eng og‘ir jazoni talab qilishgandi.
Shu yilning 18 yanvar kunida Qozog‘istonning Aqto‘be oblasti hududida, Samara-Chimkent trassasining 1068-kilometrida ichida haydovchilar bilan birga jami 57 kishi bo‘lgan yo‘lovchi avtobusi yonib ketgandi. Bu fojia oqibatida O‘zbekistonning Qozog‘iston orqali Rossiyaga ketayotgan 52 nafar fuqarosi halok bo‘ldi. Fojiadan 5 kishi omon qolgan, ularning 3 nafari qozog‘istonlik haydovchilar va 2 nafari O‘zbekiston fuqarolari edi. Avtobusning yonib ketishiga rasmiy sabab - texnik nosozlik va xavfsizlik texnikasiga rioya qilmaslik etib ko‘rsatildi.
Aqto‘bedagi hodisa sabablarini o‘rganish bo‘yicha O‘zbekiston Respublikasi prezidenti Shavkat Mirziyoyev topshirig‘i bilan bosh vazir rahbarligida tarkibidan Tashqi ishlar vazirligi, Favqulodda vaziyatlar vazirligi, Ichki ishlar vazirligi, Sog‘liqni saqlash vazirligi va boshqa muassasalar vakillari o‘rin olgan maxsus hukumat komissiyasi tuzilgandi.
Prezident Shavkat Mirziyoyev ushbu fojiada halok bo‘lganlar haqida shunday degandi: «Kechagi bo‘lgan halokat ham odamga ko‘p narsadan dalolat beradi. Xalqimiz oldida hali juda-juda qarzimiz ko‘p. Odamlarimizga sharoit yaratmaganimiz uchun ular begona yurtlarga borib, ish qidirib yurganlari, bu albatta, davlatchilik, davlat rahbariyati nuqtai nazaridan, hamma tizimdagi rahbarlarga bu – eng katta xato va kamchiliklarimizni o‘z vaqtida hal qilmaganimizdan dalolat. Shuning uchun ular begona yurtlarda sarson-sargardon. Bechora, ularning ham umidi bor edi, ne-ne niyatlar bilan bolamni boqaman, otamga bir so‘m olib kelaman, deb mana... Yosh-yosh yigitlar deyishyapti... Hammasi o‘zbekistonliklar... Albatta, juda katta qayg‘udamiz, ota-onalarga hamdardlik yubordik».
Kuz-qish mavsumi o‘zbekistonlik mehnat muhojirlarining Rossiya va Qozog‘istonning shimoliy hududlaridan uylariga qaytish va ishga jo‘nab ketish davri hisoblanadi. Jamoatchilik orasidagi muhokamalarda mehnat muhojirlari bilan yo‘lda yuz beradigan fojia va ko‘ngilsizliklarga qatnov xarajatlarining qimmatga tushib ketishi, avia va temir yo‘l chiptalari narxi balandligi asosiy sabab sifatida ta'kidlanadi.
Aqto‘be fojiasidan so‘ng yo‘lovchi avtotransportida favqulodda vaziyatlar profilaktikasi va ularning oldini olish, shuningdek, O‘zbekiston Respublikasi davlat chegarasidan tashqariga chiqayotgan fuqarolar xavfsizligini ta'minlashga doir shoshilinch chora-tadbirlar to‘g‘risidagi Hukumat qarori imzolangandi.
Qarorga ko‘ra, respublikadan tashqariga yo‘lovchi tashuvchi transportda fuqarolarning xavfsizligini ta'minlash bo‘yicha maxsus komissiya tuzilishi belgilangan hamda aviatsiya va temir yo‘l transportida yo‘lovchilarni tashish uchun chiptalar Tashqi mehnat migratsiyasi agentligining buyurtmanomalari bo‘yicha imtiyozli tariflar bo‘yicha rasmiylashtirish nazarda tutilgan Idoralararo bitim tasdiqlanishi rejalashtirilgandi.
Joriy yil oktabr oyi so‘ngida Toshkentda yo‘lovchi tashish bo‘yicha xalqaro anjuman ham bo‘lib o‘tdi. Unda yo‘lovchi tashish borasidagi qo‘shimcha qulayliklar va imtiyozlar bo‘yicha O‘zbekiston, Rossiya Federatsiyasi, Qozog‘iston, Qirg‘iziston hamda Tojikiston Respublikalari qator kelishuvlarga erishishdi. Xususan, xalqaro yo‘nalishlarda qatnaydigan yo‘lovchi poyezdlariga chiptalarning oldindan xarid qilish muddatiga qarab belgilangan chegirmalarga o‘zgartirishlar kiritilgandi.